Bekende paartjie deel opwinding oor swangerskapAngelique Gerber en haar man, Jacques saam met hulle eersteling (Foto: Claudia Hamman) Die aktrise Angelique Gerber en rugbyspeler Jacques Potgieter het gister op sosiale media laat hoor hóé opgewonde hulle is oor die koms van hul pienkvoete. Gerber het vroeër die jaar aangekondig sy is swanger met ŉ identiese tweeling. Sy het ŉ plasing op Instagram gemaak met dié woorde: “Ons is so geseënd, want ek is nie swanger met een baba nie, maar met twee! Alle eer aan ons Vader in die hemel.” Gerber is net meer as 18 weke swanger. Potgieter kan duidelik ook nie wag vir sy twee dogtertjies se koms nie, en het gister ŉ sonarfoto op Instagram gedeel. “My twee prinsessies groei so mooi. Ek kan nie wag om julle te ontmoet nie,” het hy onder aan die foto geskryf. Tussen al die opwinding deur is Gerber onlangs deur ŉ moeilike tyd met die dood van haar pa. Gerber het op Facebook ŉ boodskap aan haar pa geskryf waarin sy vertel hoe hartseer sy is en hoe baie sy hom mis. “Ai daddy, ek mis jou,” het sy geskryf. “Sjoe die pyn is nog steeds baie ondraaglik seer. Jy’s te vroeg weg en daarmee moet ek vrede maak, as ek ooit kan. Jy was ’n briljante oupa dankie. Jy is nou vry. Ek is lief vir jou en daar gaan altyd ’n groot gat in my lewe wees.” Gerber en Potgieter is al sedert Augustus 2014 in ŉ verhouding en is verlede jaar op 11 Junie op die Eureka-landgoed buite Durbanville getroud. Die egpaar het in November verlede jaar hul eersteling, Jacques, in die wêreld verwelkom.